
ΒΟΥΛΗ ΤΩΝ ΕΛΛΗΝΩΝ
ΜΑΝΟΣ Ν. ΚΟΝΣΟΛΑΣ
Βουλευτής Ν. Δωδεκανήσου – ΝΕΑ ΔΗΜΟΚΡΑΤΙΑ
            Αθήνα, 29 Μαΐου 2018
Αρ.Πρ.: 6285 /29.5.2018


Ε Ρ Ω Τ Η Σ Η
Προς 
Κύριο Υπουργό Υγείας

ΘΕΜΑ: «Άμεση καταβολή των δεδουλευμένων υπερωριών στους εργαζόμενους του Κ.Θ-Γ.Ν-Κ.Υ Λέρου»

Κύριε Υπουργέ,

Η αρχή της ισονομίας επιβάλλει να μην υπάρχουν εργαζόμενοι δύο ταχυτήτων αλλά και ανισότητες.
Στην περίπτωση του προσωπικού του Κρατικού Θεραπευτηρίου-Κέντρου Υγείας Λέρου, η αρχή αυτή δεν τηρείται.
Εδώ και πολύ καιρό, οι εργαζόμενοι αναμένουν να επιλυθεί το πρόβλημα της μη καταβολής των δεδουλευμένων υπερωριών.
Με δεδομένο ότι δεν έχουν σαφείς απαντήσεις αλλά και επίσημη ενημέρωση ξεκίνησαν ήδη από σήμερα, 29 Μαΐου, επίσχεση εργασίας με δίωρη διάρκεια.
Πρέπει να επισημανθεί ότι η συγκεκριμένη εξέλιξη, δημιουργεί όχι μόνο αναστάτωση στους εργαζομένους αλλά και προβλήματα στην ομαλή λειτουργία των δομών δημόσιας υγείας.
Πρέπει, επίσης, να τονιστεί ότι έχει ήδη ξεκινήσει η τουριστική περίοδος ενώ το Κρατικό Θεραπευτήριο Λέρου καλύπτει τις ανάγκες δημόσιας υγείας ολόκληρου του νησιού αλλά και των προσφύγων και μεταναστών που παραμένουν στο hot spot.
Το Υπουργείο Υγείας οφείλει να δώσει άμεση λύση στο πρόβλημα και να προχωρήσει στην εξόφληση όλων των δεδουλευμένων υπερωριών του προσωπικού.


Κατόπιν των ανωτέρω
Ερωτάται ο Κύριος Υπουργός

1. Εάν υπάρχουν οι απαιτούμενοι πόροι που έχουν διατεθεί στο Κ.Θ-Γ.Ν-Κ.Υ Λέρου για την άμεση εξόφληση των υπερωριών των εργαζομένων. Ποιο είναι το χρονοδιάγραμμα για την πληρωμή τους;


Ο Ερωτών Βουλευτής

Μάνος Κόνσολας
Βουλευτής Δωδεκανήσου

